Per Clausen (EL), 2011-05-26:
Det er jo altid en særlig spændende opgave at få at diskutere kommunalpolitiske anliggende her i Folketingssalen.
Jeg vil gerne sige til hr. Hans Kristian Skibby, at jeg altid sørger for at sende det videre til de lokalafdelinger, vi har i områderne, for at gøre dem opmærksomme på, at der er noget, som de muligvis har overset, som de må gribe ind over for og klage over.
Jeg er faktisk ikke sikker på, at de alle sammen er ansat for at sikre, at de breve og henvendelser, der bliver sendt ud til borgerne, er letforståelige.
Jeg har et indtryk af, at så vel den socialdemokratiske borgmester som også nogle borgerlige rådmænd har et meget stort behov for at have nogle kommunikationsmedarbejdere, der kan forklare, at alle de nedskæringer, de gennemfører, slet ikke er nedskæringer, men i virkeligheden næsten er forbedringer.
Det er i hvert fald en udfordring, som hr. Hans Kristian Skibby har været med til at skabe for Aarhus Kommune, at de er nødt til at komme med den slags bortforklaringer.
Men lad det bare være en bemærkning til hr. Hans Kristian Skibby om, at jeg altid med stor interesse følger de indlæg, han kommer med, for der sidder ganske rigtigt mange rundtomkring i byrådene, der begår fejl, og som godt kunne trænge til lidt kritik.
Af en eller anden grund går alt jo godt i hr. Hans Kristian Skibbys egen kommune, så der hører vi kun gode historier fra.
Det går i hvert fald ikke så skidt, som vi skriver i forslagene.
Det kan jo godt være.
Om et glas er halvt fyldt eller halvt tomt er jo bestemt til at diskutere, når der kun er tale om, at det kun er 50 pct., som ofte har svært ved at forstå de ord og begreber, der indgår i skrivelser fra det offentlige.
Det er jo rigtig godt for dem.
Jeg kan sagtens tro på, at det har været værre tidligere.
Det tror jeg sådan set på.
Det er måske noget nyt, at vi for alvor synes, det er rigtig vigtigt, at alle mennesker faktisk forstår de henvendelser, der kommer fra kommunerne og fra offentlige myndigheder, så de ved, hvad de har med at gøre.
Jeg synes også, det er bemærkelsesværdigt, at de i SKAT, på trods af at de har haft skiftende Venstremænd som minister, alligevel har gennemført nogle af de initiativer, som vi foreslår her.
Jeg synes jo, at hvis SKAT kan gøre det, de skriver, forståeligt, så burde andre myndigheder også kunne det, selv om jeg indrømmer, at vi efterhånden har fået en arbejdsmarkedslovgivning, som er endnu mere indviklet end skattelovgivningen, men jeg synes alligevel, at det må være muligt.
Det er lidt svært med kritikken, for den har jo varieret lidt mellem, at det foregår i forvejen, og at det ville være frygtelig ressourcekrævende.
Og jeg kunne forstå på Venstres ordfører, at det ville have den særlige charme, at det ville give kommunerne flere penge.
Tak for tippet.
Jeg havde sådan set helt overset, at dette var endnu et snedigt forsøg på at flytte penge fra staten til kommunerne, men hvis det er sådan, det er tænkt af hr. Rasmus Prehn, øger det jo kun vores støtte til forslaget, vil jeg sige.
Det, der er problemet her, er, at det jo er vanskeligt at tage det helt alvorligt, når det både er enormt ressourcekrævende og vil kræve rigtig mange ekstra ressourcer, og når det så i øvrigt foregår i forvejen.
Et eller andet sted må man ligesom vælge, om det er det ene eller det andet, man synes er problemet.
Til gengæld tror jeg, at sandheden nok er den, at det i en vis udstrækning foregår i forvejen, og at det er rigtigt, at der er nogle steder, hvor man arbejder med det, og at man nogle steder, når man kigger på det her, ville sige i kommunen: Godt ord igen ovre fra København, men det har vi taget fat på, det har vi styr på, og det arbejder vi med; alle de forslag, I kommer med, er vi i gang med.
Det er jo godt, for så skal man ikke gøre det to gange i hvert kontor, hvis man i forvejen er i gang.
Det er nok at gøre det en gang.
Men jeg tror også, at der er mange steder, hvor man godt kunne trænge til inspiration til at komme videre med det her arbejde, og det her forslag er jo et forsøg på at beskrive, hvordan arbejdet kan blive inspireret fremadrettet.
Der må vi jo så bare sige, at det er ærgerligt, at vi ikke kan komme igennem med det her beslutningsforslag omkring den her udfordring, som de står med i kommunerne.
Til gengæld må vi så arbejde på, at der faktisk følges op på sådan en problemstilling, overalt hvor vi har mulighed for at øve indflydelse, og skulle der være en enkel ledig informationsmedarbejder i Aarhus, som ikke skal fortælle nye anekdoter for at forsvare håbløse rådmænds og borgmestres handlinger, så ville det være rigtig godt, hvis energien blev brugt på at forbedre kommunikationen til borgerne.
Det burde jo så være muligt i Aarhus Kommune, uden at de behøver at ansætte flere mennesker